CELEX: C2007/247/03
Language: el
Date: 2007-10-20 00:00:00
Title: Υπόθεση C-309/07: Αίτηση για την έκδοση προδικαστικής αποφάσεως, την οποία υπέβαλε το Hessischer Verwaltungsgerichtshof (Γερμανία) στις 5 Ιουλίου 2007 — Firma Baumann GmbH κατά Land Hessen

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/2
            
         Αίτηση για την έκδοση προδικαστικής αποφάσεως, την οποία υπέβαλε το Hessischer Verwaltungsgerichtshof (Γερμανία) στις 5 Ιουλίου 2007 — Firma Baumann GmbH κατά Land Hessen
   (Υπόθεση C-309/07)
   (2007/C 247/03)
   Γλώσσα διαδικασίας: η γερμανική
   Αιτούν δικαστήριο
   Hessischer Verwaltungsgerichtshof
   Διάδικοι στην υπόθεση της κύριας δίκης
   
      Προσφεύγουσα: Firma Baumann GmbH
   
      Καθού: Land Hessen
   Προδικαστικά ερωτήματα
   
               1)
            
            
               Δεσμεύεται ο εθνικός νομοθέτης, όταν κάνει χρήση των δυνατοτήτων που προβλέπονται αφενός στο άρθρο 5, παράγραφος 3, της οδηγίας 85/73/ΕΟΚ του Συμβουλίου, της 29ης Ιανουαρίου 1985, όπως τροποποιήθηκε με την οδηγία 96/43/ΕΚ του Συμβουλίου, της 26ης Ιουνίου 1996, και στο παράρτημα Α, κεφάλαιο Ι, σημείο 4, στοιχείο α', για την αύξηση των κατ' αποκοπή ποσών για συγκεκριμένες εγκαταστάσεις και αφετέρου στο σημείο 4, στοιχείο β', για την είσπραξη τελών που να καλύπτουν το πραγματικό κόστος, απόλυτα από τη δομή των τελών που προβλέπεται στο παράρτημα Α, κεφάλαιο Ι, σημεία 1 και 2α (και κατά την οποία το ύψος των τελών εξαρτάται από το είδος του ζώου, το αν πρόκειται για νεαρά ή ενήλικα ζώα, το βάρος του σφαγίου κλπ.) ή έχει ο νομοθέτης αυτός την ευχέρεια, όταν καθορίζει το ύψος των τελών, να κάνει διάκριση μεταξύ των επιθεωρήσεων των μονάδων σφαγής σε μεγάλες επιχειρήσεις και των λοιπών επιθεωρήσεων και, επιπλέον, να καθορίζει επίσης το ύψος των τελών, εντός καθεμιάς από τις δύο αυτές κατηγορίες, κατά φθίνουσα κλίμακα, ανάλογα με τον αριθμό των ζώων που σφάχτηκαν για κάθε είδος ζώου, υπό τη μόνη προϋπόθεση ότι το σχετικό τέλος ανταποκρίνεται στο πραγματικό κόστος;
            
         
               2)
            
            
               Μπορεί ο εθνικός νομοθέτης, με βάση τις παραπάνω ρυθμίσεις, να επιβάλλει, για τα ζώα που, κατόπιν αιτήματος του ιδιοκτήτη, σφάζονται εκτός του καθορισμένου ωραρίου σφαγής, ποσοστιαία προσαύξηση σε σχέση με τα τέλη που επιβάλλονται για τις επιθεωρήσεις σφαγίων εντός του καθορισμένου ωραρίου σφαγής, εφόσον το τέλος ανταποκρίνεται στο πραγματικό κόστος, ή πρέπει το κόστος αυτό να καλύπτεται από το κατ' αποκοπή (προσαυξημένο) τέλος που ισχύει για όλους τους υπόχρεους σε καταβολή τέλους;